

VLADA REPUBLIKE HRVATSKE

Zagreb, 28. srpnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa potpora primarnim poljoprivrednim proizvođačima koji koriste poljoprivredno zemljište zaštićeno kao kulturno dobro |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 39. stavka 2. Zakona o poljoprivredi (Narodne novine, broj 118/18, 42/20, 127/20 - Odluka Ustavnog suda Republike Hrvatske i 52/21), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_ 2022. godine donijela

**O D L U K U**

**o donošenju Programa potpora primarnim poljoprivrednim proizvođačima koji koriste poljoprivredno zemljište zaštićeno kao kulturno dobro**

**I.**

Donosi se Programa potpora primarnim poljoprivrednim proizvođačima koji koriste poljoprivredno zemljište zaštićeno kao kulturno dobro (u daljnjem tekstu: Program) u tekstu koji je Vladi Republike Hrvatske dostavilo Ministarstvo poljoprivrede aktom, KLASA: 404-01/22-01/8, URBROJ: 525-06/206-22-7, od 5. srpnja 2022.

**II.**

Sredstva za provedbu Programa iz točke I. ove Odluke u 2022. godini osigurana su unutar Financijskog plana Ministarstva poljoprivrede u iznosu od 5.000.000,00 kuna.

**III.**

Zadužuje se Ministarstvo poljoprivrede da na svojim mrežnim stranicama objavi Program iz točke I. ove Odluke.

**IV.**

Ova Odluka stupa na snagu danom donošenja.

PREDSJEDNIK

mr. sc. Andrej Plenković

Klasa:

Urbroj:

Zagreb,

**OBRAZLOŽENJE**

U Republici Hrvatskoj se dio poljoprivredne proizvodnje odvija na područjima koja su zaštićena kao kulturno dobro, čime poljoprivreda dodatno doprinosi očuvanju kulturnog i povijesnog identiteta Republike Hrvatske, ali i baštini obveze daljnjeg očuvanja kulturnog dobra te postoji zakonska obveza primjene određenih propisanih i ograničavajućih proizvodnih praksi.

Zakonom o zaštiti i očuvanju kulturnih dobara (,,Narodne novine“, broj 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14, 98/15, 102/15, 44/17, 90/18, 32/20, 62/20 i 117/21) uređuju se vrste kulturnih dobara, uspostavljanje zaštite nad kulturnim dobrom, obveze i prava vlasnika kulturnih dobara, mjere zaštite i očuvanja kulturnih dobara, obavljanje poslova na zaštiti i očuvanju kulturnih dobara, financiranje zaštite i očuvanja kulturnih dobara, kao i druga pitanja u svezi sa zaštitom i očuvanjem kulturnih dobara. Kulturna dobra su dobra od interesa su za Republiku Hrvatsku i uživaju njezinu osobitu zaštitu, kulturna dobra i sva preventivno zaštićena dobra sukladno navedenom zakonu predstavljaju nacionalno blago. Vlasnici i nositelji prava na kulturnom dobru, te drugi imatelji kulturnoga dobra odgovorni su za zaštitu i očuvanje kulturnih dobara, a za zaštitu i očuvanje kulturnih dobara, za određivanje mjera zaštite i nadzor nad njihovim provođenjem, u sklopu svoga djelokruga skrbe i odgovorna su i tijela državne uprave.

U Registar kulturnih dobara Republike Hrvatske upisano 1.130 arheoloških kulturnih dobara (kopnenih i podvodnih). Velik dio njih smješten je na poljoprivredno obradivim katastarskim česticama.

Primarni poljoprivredni proizvođači koji su vlasnici poljoprivrednih površina ili dijela poljoprivrednih površina za koje je izdano Rješenje temeljem Zakona o zaštiti i očuvanju kulturnih dobara, korištenje takvih poljoprivrednih površina često je otežano, komplicirano, zahtjeva dodatna ulaganja, dodatne troškove, posebne načine obrade zemljišta i niz drugih otegotnih okolnosti te se nerijetko takve poljoprivredne površine nalaze na područjima koja imaju i određena dodatna prirodna ograničenja

Stoga je Ministarstvo poljoprivrede u suradnji s Ministarstvom kulture i medija, u čijem je djelokrugu zaštita kulturnih dobara, izradilo Programa potpore primarnim poljoprivrednim proizvođačima koji koriste poljoprivredno zemljište zaštićeno kao kulturno dobro (dalje u tekstu: Program) u kojem je Ministarstvo poljoprivrede nadležno tijelo zaduženo za upravljanje, provedbu i praćenje provedbe Programa.

Svrha Programa je primarnim poljoprivrednim proizvođačima koji koriste poljoprivredno zemljište zaštićeno kao kulturno dobro dodijeliti potporu kao kompenzaciju za smanjenu dohodovnost zbog obveze poštivanja propisa o zaštiti kulture.

Cilj ovog Programa je prilagodba poljoprivredne djelatnosti na poljoprivrednim gospodarstvima koja temeljem Rješenja izdanog u skladu sa Zakonom o zaštiti i očuvanju kulturnih dobara imaju obvezu provođenja određenih administrativnih postupaka i provedbe mjera zaštite kulturnog dobra.

Financijska sredstva za provedbu Programa osigurana su u Državnom proračunu Republike Hrvatske za 2022. godinu i projekcijama za 2023. i 2024. godinu („Narodne novine“, broj 140/21), u razdjelu 060 glava 06005 Ministarstva poljoprivrede (dalje u tekstu: Ministarstvo), na aktivnosti K821074 – Programi državnih i de minimis potpora i sufinanciranje infrastrukture za razvoj poljoprivrede, u ukupnom iznosu od **5.000.000,00** kuna (petmilijunakunainulalipa).